35. schôdza NR SR - 4.deň - A. dopoludnia
Dátum: 2025-05-30
Poslanec: Jakab, Július (SLOVENSKO)
Druh vystúpenia: Vystúpenie v rozprave

79. Ďakujem za slovo. Som presvedčený o tom, že návrh tohto zákona, aj keď je z dielne v SNS, takže ho naprieč celou opozíciou budeme v utorok schvaľovať a budeme zaň hlasovať. A preto by som chcel poprosiť aj všetkých ostatných kolegov, ktorým záleží na tom, ako sa vyvíja ekonomika Slovenska, ako sú zaťažené firmy, a že to vidíte každý jeden deň, že tí podnikatelia píšu, ako im to strháva z účtov, a niektorí ešte nenapísali, lebo niektorým to nestrhlo, to možno neviete, ale niektorým tá, tá transakčná daň bude strhnutá až na konci budúceho mesiaca, lebo takú možnosť ste v zákone dali. A niektoré banky pristúpia k tomu až po troch mesiacoch. A to bude ešte len likvidačné! To ešte len budete vidieť, ako tým firmám budú cinkať tisíce, desaťtisíce eur na transakčných daniach, a narodia sa do tej situácie, lebo im to tie banky spočítajú za tri mesiace späť. Zničili ste ekonomiku – a to je fakt. Tie fabriky odchádzajú a tie odôvodnenia sú jasné. To, že odišlo Ecco alebo že odišli iné fabriky zo Slovenska, je jasne odôvodnené ich manažérmi, že si to spočítali, že iné fabriky v rámci Európy nemajú také zaťaženie, ako máme my na Slovensku, že nemajú také daňové zaťaženie príjmov z právnických osôb , ktoré ste vy zvýšili z 21 na 24 %, ktoré sa dotýkajú aj tých automobiliek, že nemajú transakčnú daň , pretože keď toto spočítajú tie firmy, tak majú daňové zaťaženie na úrovni 27,3 % . Keď sa pozrú na Českú republiku, 21 %, na Poľsko, 19 %, a na Maďarsko, 9 %. Kde si tie firmy vyberú, že budú podnikať? Samozrejme, absolútne v inej krajine ako na Slovensku. Kde si vyberú, že budú zamestnávať ľudí, keď je jasný fakt, a dokonca však hovorí to aj váš šéf štatistického úradu, náklady na prácu sú na Slovensku najvyššie spomedzi týchto krajín, ktoré som menoval. Náklady na prácu pre tých podnikateľov sú lacnejšie v Poľsku, v Česku aj v Maďarsku. Čiže Slováci, Slováci stoja tých zamestnávateľov najviac peňazí. Ale na druhej strane, tí Slováci z toho najmenej peňazí vidia vo výplate, pretože – to je ďalší fakt – najnižšia priemerná mzda z týchto krajín, ktoré menujem, je práve na Slovensku. Maďarsko má vyššiu priemernú mzdu mesačnú. Česko má vyššiu priemernú mesačnú mzdu. No a Poliaci, tí sú úplní králi, tí majú najvyššiu priemernú mesačnú mzdu. Takže tieto krajiny majú nižšie daňové zaťaženie firiem, nižšie náklady na pracovnú silu, a predsa tí ľudia zarábajú viac ako Slováci. Tak keby ste vy bol podnikateľ, obrovská firma, ja neviem, pre mňa za mňa aj tá automobilka, kam by ste išli s výrobou? Kam, kde by ste otvárali fabriku? No na Slovensku nie. A o tom hovorí aj ďalší prieskum, ktorý vyšiel, čo si myslia firmy o tom, že či by išli znovu podnikať na Slovensko, keby vedeli, ako to tu bude. Tak vám sa to podarilo zhoršiť dvojnásobne. To hovorí ten prieskum. Tretina firiem by sa nevrátila na Slovensko, keby vedeli, aké daňové zaťaženie to bude. Takéto zlé výsledky v histórii Slovenska neboli. Podobné boli v roku 2009 a v roku 2020, čo sa týka nálady firiem, ako sa im podniká na Slovensku. V dvoch rokoch, 2009 a 2020! 2009 bola veľká celosvetová hospodárska kríza hypotekárna, pamätáte si to? A 2020 bola pandemická kríza, ktorá postihla znova celý svet. Ľudia boli doma, nevedeli, ako to bude, nevedeli, ako budú chorí, firmy nevedeli predikovať, koľko ľudí budú mať v práci, kedy budú pracovať, kedy nebudú pracovať. Dva roky to bolo podobne zlé, ako je to teraz. A preto hovorím, že vy ste na úrovni svetovej krízy a svetovej katastrofy. Také výsledky má súčasná vláda. A to sú normálne že merateľné údaje, ktoré napríklad toto, tento prieskum, ktorý som hovoril, merali firmy samé medzi sebou, komora, myslím, že to bola nemecká komora, to merala. Také, takéto nálady majú firmy. Iba 4 % opýtaných firiem boli spokojné so stavom, aký je na Slovensku, 4 zo 100. 96 % firiem je buď nespokojných, alebo normálne že vyčkáva s tým, čo urobia najbližšie obdobie a ako zdrhnú zo Slovenska a prepustia ľudí. Tak sa nad tým zamyslite, prosím vás, v tej koalícii, lebo ste urobili konsolidácie. Kampaň ste si postavili na tom, že znížite dlh po Matovičovi, Hegerovi a Ódorovi. A to som hovoril vo svojom predchádzajúcom príspevku, že vy ten dlh navyšujete dvojnásobne, neušetrili ste ani jedno euro. Míňate dvakrát viac ako oni predtým. A mali krízy, vy ich nemáte. Vy spôsobujete najväčšiu podnikateľskú krízu v dejinách Slovenska. A popritom nám ešte kazíte reputáciu pred celým svetom. Najprv do Moskvy, potom za Trumpom. Nikde nič, ani u jedného ste nevybavili mier, u Putina ani u Trumpa ste nevybavili, aby tie clá na Slovensku neplatili. Nič! Autokratické režimy navštevujete po celom svete, ale aby ste rozvíjali partnerstvo s tými najbližšími, so štátmi Európskej únie, ktorí mnohí tu podnikajú, tak to nie. Dajme si zase pár čísel. Európska únia sa radí medzi svetové veľmoci. Je druhá po USA. Možno ste to nevedeli, tak vám to hovorím. Nevýhoda Európskej únie je ale tá, že o smerovaní USA rozhoduje jeden prezident. Ale v Európskej únii sa treba dohodnúť 27 premiérov medzi sebou. A to je trocha komplikácia. A preto tam treba mať ľudí, ktorí dokážu spolupracovať a dokážu sa na niečom dohodnúť, pretože Európska únia je svetová veľmoc. Len musíme držať pokope. Bavíme sa o Nemecku, Taliansku, Francúzsku. Pozrite sa na HDP Ruska. HDP Ruska je niekde na úrovni 2,2 bilióna dolárov. Taliansko má, je... samostatné Taliansko má také HDP. Francúzsko má 1,5-násobne vyššie HDP ako celé Rusko. Nemecko má dvojnásobne vyššie HDP ako celé Rusko. A vy sa pozeráte tým smerom? Nemáte hanbu? Však aspoň si pozrite čísla. Veď to nemá nič s normálnym zdravým sedliackym rozumom. Smerujem sa tam, odkiaľ mi prichádza ekonomika, odkiaľ mi prichádzajú podnikatelia. Kde sídlia tie automobilky, ktoré na Slovensku robia výrobu? Odkiaľ pochádzajú? Vám to netrkne, keď jeden výrobca povie, že tie elektrické autá nebude vyrábať na Slovensku, ale ide do inej krajiny, pretože tu máme obrovské daňové zaťaženie? Veď to tam ešte aj povedal. Nepočujete? Tá transakčná daň je fakt totálne peklo. Vy si myslíte, že z toho vytiahnete 500 mil. eur tento rok, 700 mil. eur budúci rok. Ale ja sa pýtam, sústreďte sa na to, kde tie peniaze môžete získať omnoho jednoduchšie, omnoho jednoduchšie. Keby ste neznížili trestné sadzby, keby ste nepotrebovali prepúšťať tých, ktorí sú v basách, keby ste nespôsobili na Slovensku daňový raj, ale pre podvodníkov, tak by ste mali o niekoľko stoviek miliónov vyšší výber dane. A to povedal aj samotný Andrej Danko. Už tu nesedí. Samotný Andrej Danko to povedal. A to je jediné opatrenie, ktorým ste spôsobili, že ste prišli o stovky miliónov eur ročne, pretože daňový podvod do 20-tisíc eur sa zrazu oplatí. Zrazu sa nechodí zaň sedieť do basy. A to je problém. Alebo sa pozrite na Slovnaft. Že ten Matovič zdanil Slovnaft kvôli tomu, že tú lacnú ruskú ropu tam spracovávajú, majú ohromné zisky. A že dokázal z nich vytiahnuť koľko, 500 mil. eur? A vy ste nedokázali – ani za minulý rok, ani za tento rok – ani euro. Ja som ešte počúval Kamenického, ktorý rozprával o tom, že idú to tam prešetriť a že dostanú tie peniaze od toho Slovnaftu. Ja už nepočujem nič. Už mesiace som nič nepočul. Kde sú tie stovky miliónov eur? Fuč. To, že máte 36 štátnych tajomníkov a že ste sľúbili, že znížite náklady na obsluhu štátu, na personál. To, že Roberta Fica som videl na tlačovke vyhrážať sa, že on prepustí tretinu úradníkov , alebo naposledy som ho počul, že sme pripravení na to, že polovičku ľudí prepustíme zo štátnej správy . To sú také výkriky do tmy. Tuná máte normálne konferencie zamestnávatelia Slovenska organizujú, to je normálne že vrcholne trápne, hej, sa strápňujeme pred celým svetom, tak ešte aj pred tými zamestnávateľmi, zorganizujú si normálne konferenciu, kde vám prinesú úsporné opatrenia za 6,5 mld. eur v konkrétnych riešeniach, lebo vyzývajú vládu, aby neošklbávala súkromný sektor, ale aby sa pozrela na svoje vlastné výdavky. A jeden z tých, jedno z tých opatrení je zníženie zamestnanosti v štáte o 15 %. O 15 %. Nie o tretinu, ako hovoril Robert Fico, o 33 %. Nie o polovicu, ako sa nafukoval, že polovička úradníkov. Oni povedali o 15 %. A že tým by ste dokázali ušetriť 2 mld. eur, 2 mld. eur! Nie. Robert Fico hovoril, že prepustí polovicu, druhýkrát hovoril, že prepustí tretinu, nakoniec... Viete, ako ste dopadli za tieto dva roky? Za tieto dva roky ste zvýšili počet štátnych úradníkov o 10-tisíc. O 10-tisíc. A to máte v rozpočte, ktorý ste si schválili. To je realita. Tak ako ste chceli znižovať výdavky štátu, keď neviete ich znižovať? Keď máte 36 štátnych tajomníkov, historicky najväčší počet. Keď sú historicky najlepšie platení? Keď ste upravili zákon tak, aby ste im mohli dávať neobmedzené odmeny? Keď zarábajú niektorí vysokí úradníci viac peňazí ako premiér? Ako ten premiér, ktorý si zdvojnásobil svoj vlastný plat a ktorý si schválil doživotnú rentu. Tak kde šetríte na sebe? To zbytočné ministerstvo a všetky tie veci, ktoré ste zaviedli, a všetky tie tendre, ktoré vyhrávajú tí, ktorí ani nemajú zvonček na dverách a neviete sa k nim dostať. Však tam hľadajte tie peniaze! Môžme ísť na ítečko, IT tendre za 300 mil. eur a košele z kávových zŕn za 30 mil. eur, hasičské autá za 50 mil. eur. IT zákazka pre švagra, ja neviem, predsedu parlamentu, som čítal, za 30 mil. eur, vila pre predsedu parlamentu za 4 mil. eur, luxusná, zrekonštruovaná, s bazénom, s wellnesom, so všetkým, so solárkom, neviem. Toto je šetrenie na sebe? Veď nešetríte. A ešte tuná si čítam zákony, ktoré prichádzajú. Napríklad pán minister Susko tu sedel a tie zákony úplne v pohode hovoria o tom, že to bude ďalší náklad na štát. Ďalší náklad na štát. A pritom máte za sebou dve konsolidácie a chystáte tretiu. A tá konsolidácia, to je iba taký... taký oblb, ten názov. V skutočnosti je to ožobračovanie národa. Ožobračovanie národa, pretože ste im sľúbili lacnejšie potraviny, lacnejšie energie – nič z toho nie je. Sľúbili ste im, že im nezoberiete žiadne istoty sociálne, ktoré dovtedy mali, a zobrali ste im všetko. Vy ste im zobrali všetko, čo im ten Matovič dal, 200 eur. na dieťa, rodičovský dôchodok, dôchodcom ste, normálne ste ich zosekali tak, že ja nechápem, že oni to stále nevidia v tých peňaženkách. Ceny potravín historicky dražejú, to som vám tu už hovoril, sme najhorší spomedzi všetkých krajín Európy. Máme najvyššie zdražovanie potravín spomedzi všetkých krajín. Ja si pamätám Petra Pellegriniho, ako sa snažil si robiť kampaň, že za Matoviča rástli ceny potravín a boli sme, myslím, že tretí alebo piaty spomedzi všetkých krajín Európy. Vy ste prví! Tak ako sa zlacňujú tie potraviny, ako sa zlacňujú tie energie, keď nezlacneli ani o cent? A potom tu vidím normálne že ministra Erika Tomáša, ktorý príde s kurzarbeitom, tak to akože musím vám povedať, že som skoro zamdlel z toho. Kurzarbeit, na ktorý my sme minuli miliardy eur počas pandémie, pretože ľudia boli doma a fabriky nefungovali, a tí ľudia dostávali 80 % mzdy a tam boli tie miliardy Igora Matoviča, ktoré mu vyčítate, že minul. Že počas kurzarbeitu, pardon, počas kurzarbeitu boli zachránené pracovné miesta, ľudia neprichádzali o prácu, fabriky boli zachránené, živnostníci dostávali peniaze, keď mali pokles tržieb počas kurzarbeitu – tam išli tie miliardy. A vy teraz hovoríte, že aj vy potrebujete kurzarbeit. Veď ale načo potrebujete kurzarbeit, ktorý ste predtým kritizovali, že je to vyhadzovanie peňazí. Ja vám poviem, načo ho potrebujete. Vy to argumentujete tým, že potrebujete pomôcť automobilkám kvôli Trumpovým clám. Tak za prvé, Robert Fico nevybavil, že by ten Trump nezaviedol tie clá na Slovensko, tak ako sa tam bol hecovať, v tej Amerike. Nevybavil to. Ja sa pýtam prečo. A druhá vec, vy chcete pomáhať automobilkám dotáciami kurzarbeitu, a pritom ich sami ničíte transakčnou daňou a zvýšenou daňou z príjmov právnických osôb. To je tých 27,3 % daňové zaťaženie, ktoré som vám hovoril. Takže vy ich ničíte, normálne Stellantis povie, že tu nebude vyrábať elektrické vozidlá na Slovensku. lebo je to brutálne daňové zaťaženie, a váš recept na to je – schváľme kurzarbeit, lebo potrebujeme zachrániť tých ľudí a tie pracovné miesta . No to je podľa mňa trocha pomýlený svet. Že vy najprv schválite najškodlivejší zákon, ktorý tu slovenská ekonomika kedy zažila, transakčnú daň, a potom to idete riešiť tak, že Andrej Danko predloží zákon, aby ho zrušil živnostníkom a podnikateľom do 100-tisíc. Druhý príde so zákonom, že poďme zachraňovať tie miesta , o ktoré ľudia prichádzajú, pracovné, že to budeme dotovať kurzarbeitom? Veď prosím vás, veď to je úplne akože, to je šalát! To je absolútny šalát, čo robíte. Nehovoriac o tom, že, že tá transakčná daň zrušená pre živnostníkov a eseročky do 100-tisíc. Ja som to tu povedal, my to podporíme, každý krok je dobrý, ale celok treba vyriešiť. Celok treba vyriešiť, ktorým ste, ktorým ste to celé pokazili. A ešte raz hovorím, tá vaša výhovorka absolútne neplatí. Neznížili ste ani kúsok dane, nič, čistý dlh neustále narastá. Požičiavate si tie peniaze trojnásobne drahšie oproti tomu, ako to robili predchádzajúce vlády. Míňate dvakrát rýchlejším tempom. Pozrite sa na deficit iba ako percento HDP, keby ste chceli. Ako percento HDP. Váš deficit ako percento HDP je horší, ako mal Matovič počas najväčších kríz. On mal 5,1-5,2 % HDP. Vy ste spôsobili 5,3. A to som ešte počul ministra Kamenického, ktorý hovoril, ale tento rok to bude lepšie, skončíme na 4,7 % HDP deficitu. To je na chválu?! To je hanba! Pretože dneska som som čítal Radu pre rozpočtovú zodpovednosť, ktorá povedala, že to vôbec tak nebude , a vidia to na takých dobrých 5 %. Ani to nedokážete. Keď Matovič odchádzal, pardon, keď Heger odchádzal, bol deficit plánovaný na rok 2023 na úrovni 4,4 % HDP. Keď odchádzal Ódor bol 4,5 % HDP. 4,5 – keď odchádzal Ódor. Vy ste ten rok ukončili na 5,21 a odvtedy ste sa nižšie nedostali. Nižšie ste sa nedostali. Ani v ’ 24., nedostanete sa ani v ’ 25. A už vôbec sa nedostanete na takú úroveň, akú mal Ódor, Heger alebo Matovič. Veď to sú jednoduché čísla. Ako môžete hovoriť, že niekto rozvrátil financie, keď ich rozvraciate ešte viac ako oni. Tak potom asi rozvrátené neboli, všakže? Potom to asi bol len taký marketingový trik. Takže, vážení poslanci a vážené poslankyne, ako spravodajca opozičný k tomuto koaličnému návrhu zákona vás chcem vyzvať, aby sme zrušili transakčnú daň. Ak si to vyberiete takto po kúskoch, postupne, poďme do toho. V utorok na hlasovaní o jedenástej uvidí celé Slovensko, ako vám záleží na ekonomike, na jej obyvateľoch a na tom, aby Slovensko prosperovalo, alebo vám záleží na tom, aby prosperovali iba vaši ľudia. Ďakujem.